b'\n_START_ARTICLE_\nVognkj\xc3\xb8reren fra Delfi\n_START_PARAGRAPH_\nVognkj\xc3\xb8reren fra Delfi, ogs\xc3\xa5 kjent som Heniokhos (\xc2\xabhestet\xc3\xb8mmeholderen\xc2\xbb), er en av de best kjente bevarte statuer fra antikkens Hellas, og er betraktet som en av de fineste eksempler p\xc3\xa5 antikke bronsestatuer. Den legemsstore statuen av vognkj\xc3\xb8rer ble funnet i 1896 ved Apollons helligdom i Delfi, og er i dag plassert i Delfis arkeologiske museum._NEWLINE_Statuen ble reist i Delfi i \xc3\xa5r 474 f.Kr. for \xc3\xa5 feire seieren til hestevognlag i Pythiske leker som ble holdt i Delfi hvert fjerde \xc3\xa5r til \xc3\xa6re for Pythiske Apollon. Vognkj\xc3\xb8reren var opprinnelig en del av en langt st\xc3\xb8rre statuegruppe som innbefattet en vogn, fire (muligens seks) hester og to p\xc3\xa5 vognen. En del fragmenter av hestene har blitt funnet i n\xc3\xa6rheten av statuen. Da statuegruppen var intakt m\xc3\xa5 det ha v\xc3\xa6rt en av de mest imponerende monumenter i verden._NEWLINE_En inskripsjon p\xc3\xa5 kalksteinfundamentet av statuen forteller at den ble bestilt av Polyzalos, en tyrann i Gela, en gresk koloni p\xc3\xa5 Sicilia, som en hyllest for hjelp til at han vant hestekappl\xc3\xb8pet. Inskripsjonen forteller: [P]OLUZALOS MA nETH\xc3\x8aK[EN] ...]ON AES EUONUM APOLL[ON], som rekonstruert kan leses som \xc2\xabPolyzalos dedisert meg. ... Gj\xc3\xb8r ham begunstiget, \xc3\xa6re Apollon\xc2\xbb._NEWLINE_De sicilianske byene var meget rike sammenlignet med de fleste byene p\xc3\xa5 det greske fastlandet og deres herskere kunne ha r\xc3\xa5d til de mest praktfulle ofringer til gudene, ogs\xc3\xa5 de beste hestene og vognkj\xc3\xb8rerne. Det er usannsynlig, dog, at statuen i seg selv kom fra Sicilia. Skulpt\xc3\xb8ren er ikke kjent (se nedenfor), men av stilistiske grunner kan det antas at statuen ble st\xc3\xb8pt i Athen. Den har visse likheter i detaljene til statuen kjent som Apollon av Pireus som ogs\xc3\xa5 er kjent for \xc3\xa5 ha hatt opprinnelse i Athen._NEWLINE_Vognkj\xc3\xb8reren selv er intakt unntatt at hans venstre arm mangler. Greske bronser ble st\xc3\xb8pt i seksjoner og deretter satt sammen. Da den ble oppdaget var statuen i tre deler \xe2\x80\x94 hode og \xc3\xb8vre torso, nedre torso og h\xc3\xb8yre arm. Den venstre armen var sannsynligvis tatt av og mistet lenge f\xc3\xb8r statuen ble begravd. Dette beskyttet antagelig statuen fra plyndring i tiden etter at helligdommen i Delfi ble stengt p\xc3\xa5 300-tallet e.Kr._NEWLINE_Statuen er en av f\xc3\xa5 greske bronser som er bevart med innlagt glass\xc3\xb8yner og detaljer som kobber p\xc3\xa5 \xc3\xb8yevipper og lepper. Hodeb\xc3\xa5ndet er av s\xc3\xb8lv og kan ha v\xc3\xa6rt innlagt med kostbare edelsteiner som siden har blitt fjernet_NEWLINE_Figuren er av en meget ung mann noe som vises av hans myke kr\xc3\xb8ller p\xc3\xa5 sidene av hodet. Som dagens moderne jockeyer ble vognkj\xc3\xb8rere utvalgt for sin letthet, men de m\xc3\xa5tte ogs\xc3\xa5 v\xc3\xa6re h\xc3\xb8ye og var derfor ofte ten\xc3\xa5ringer. Han b\xc3\xa6rer en xystis, en klesdrakt som vognkj\xc3\xb8rere ofte bar under hestekappl\xc3\xb8p. Den rakk ned til hans ankler og ble festet h\xc3\xb8yt om midjen med et enkelt belte. To reimer som krysset h\xc3\xb8yt opp p\xc3\xa5 ryggen hindret klesdrakten \xc3\xa5 st\xc3\xa5 ut som en ballong under kappl\xc3\xb8pet._NEWLINE_Stilistisk er Vognkj\xc3\xb8reren fra delfi klassifisert som \xc2\xabtidlig klassisk\xc2\xbb eller \xc2\xabstreng stil\xc2\xbb (se Gresk kunst i antikken). Statuen er mer naturalistisk enn de kouroi fra den foreg\xc3\xa5ende den arkaiske perioden, men posituren er fortsatt meget rigid og stiv sammenlignet med senere verker i den klassiske perioden. Noe som viser at den arkaiske stilen holder p\xc3\xa5 \xc3\xa5 bli forlatt vises i at hodet tipper svakt over p\xc3\xa5 den ene siden. Den naturalistiske formgivingen av hans f\xc3\xb8tter ble meget beundret i antikk tid. Denne skulpturen viser flere framganger fra den arkaiske stilen: det konsentrerte, innadvendte uttrykket har forlatt det arkaiske smilet og han ville heller ikke hatt kl\xc3\xa6r p\xc3\xa5 i den forg\xc3\xa5ende epoken. Hans t\xc3\xb8mmer er et vitnesbyrd p\xc3\xa5 skulpt\xc3\xb8rens talent og dyktighet. Det statuen var ferdig ville det ha v\xc3\xa6rt en vogn som dekket det meste av midjen og nedenfor og likevel er det formgitt i de detaljer som skulpt\xc3\xb8ren betraktet som n\xc3\xb8dvendig for at statuen skulle v\xc3\xa6re fullverdig._NEWLINE_Skulpt\xc3\xb8rens navn er som nevnt over ikke kjent, men den som er blitt foresl\xc3\xa5tt er Pythagoras av Samos, men det kan ikke bevises, bare sannsynliggj\xc3\xb8res.'